ОБЩИНСКИ СЪВЕТ БЯЛА СЛАТИНА



**ГОДИШНА ПРОГРАМА**

**ЗА РАЗВИТИЕ НА ЧИТАЛИЩНАТА**

**ДЕЙНОСТ НА ТЕРИТОРИЯТА**

**НА ОБЩИНА БЯЛА СЛАТИНА**

**ЗА 2023 Г.**

1. **ВЪВЕДЕНИЕ**
2. Настоящата програма за развитие на читалищната дейност в Община Бяла

Слатина за 2023 година се изготвя в изпълнение на чл.26а, ал.2 от Закона за народните читалища (ЗНЧ), чл.18, ал.1, ал.2 (9) от Закона за закрила и развитие на културата и въз основа на представените от председателите на читалищата на територията на общината предложения за дейност си през 2023 година (чл.26а, ал.1 от ЗНЧ).

Съгласно чл. 2 от ЗНЧ, читалищата са юридически лица с нестопанска цел, съдебно регистрирани и вписани в регистъра на Народните читалища в Министерството на културата. Те са традиционни самоуправляващи се български културно–просветни институции в населените места, които изпълняват и държавни културно-просветни задачи, съхраняват националната ни култура и идентичност в предизвикателствата на днешния ден.

Програмата има за цел утвърждаване на читалищата като стабилен фактор за развитие на културата в община Бяла Слатина и на национално ниво. Те са изконни носители на българския дух и култура през вековете и носят в себе си нематериалното културно наследство, традиции, образование, възпитание и благотворителност, които са в основата на тяхната дейност в полза на обществото. Тяхната задача е да откликват на нуждите на местното население, да участват активно в обществения живот и да бъдат притегателни културно-образователни и информационни центрове.

1. ВИЗИЯ

Читалищата да бъдат онези духовни огнища, които да запазят и доразвият българските традиции, да създадат привлекателни форми на работа, запознаващи хората с историческото наследство, да приобщят младежите за дейности и изяви, популяризиращи българското културно наследство.

Въпреки че днес се забелязва едно дистанциране от първообраза на читалището като „публично пространство за дебат“, съвременната визия за читалищата извежда на преден план ролята им по опазване и популяризиране на нематериалното културно наследство, както и приноса им в неформалното образование и в достъпа до информационни услуги. И това показва, че техният потенциал да предоговарят   мястото си в публичното пространство е реален.

1. МИСИЯ

Читалището трябва всеотдайно да воюва за разпространяването на непреходните духовни ценности, чрез развиване на творчески способности на населението от общината ни, чрез формиране на културни потребности и траен интерес от страна най-вече на подрастващите поколения. Да изгради добри обществени партньорства, които да работят за обединяване на всички обществени институции.

Читалищата са част от културната инфраструктура на общината, работят за изпълнение на културната политика на Община Бяла Слатина и за превръщането на общината в привлекателно място за живеене.

Към годишната програма е разработен и календарен план, в който са отбелязани основните дейности, предвидени за реализиране през годината.

1. **АНАЛИЗ НА РЕСУРСИТЕ**

В страната има изградена добре функционираща и широко разгърната читалищна мрежа. Създадени в България преди повече от 160 години, а в Бяла Слатина преди 130 години, те си остават гръбнака на културата в страната. Първообраз на гражданското общество, те съчетават в себе си всички демократични принципи на развитие в сферата на културата. От създаването им до днес в читалищата присъстват хора от всички възрасти и пол, без ограничения за социална, етническа и религиозна принадлежност. На територията на Община Бяла Слатина са регистрирани общо 14 народни читалища, 1 в град Бяла Слатина и 13 в населени места на Общината, като всички са съдебно регистрирани и вписани в Регистъра на народните читалища към Министерството на културата.

|  |  |  |  |
| --- | --- | --- | --- |
| № по ред | Наименование на читалището | Населено място | Регистрационен номер |
| 1. | НЧ „Развитие -1892” | гр. Бяла Слатина | 57 |
| 2. | НЧ „Просвета 1926” | с. Алтимир | 1907 |
| 3. | НЧ „Просвета -1930” | с. Буковец | 3209 |
| 4. | НЧ „Съединение 1923” | с. Бърдарски геран | 1107 |
| 5. | НЧ „Съзнание 1919” | с. Бъркачево | 1495 |
| 6. | НЧ „Просвета -1927- Враняк” | с. Враняк | 2185 |
| 7. | НЧ „Зора -1904” | с. Габаре | 1224 |
| 8. | НЧ „Просвета 1910” | с. Галиче | 2212 |
| 9. | НЧ „Христо Ботев -1927” | с. Комарево | 1791 |
| 10. | НЧ „Напредък-1897” | с. Попица | 1667 |
| 11. | НЧ „Н. Ѝ. Вапцаров -1920” | с. Соколаре | 1922 |
| 12. | НЧ „Събуждане-1900” | с. Тлачене | 2113 |
| 13. | НЧ „Напредък –1898” | с. Търнава | 1395 |
| 14. | НЧ „Васил Левски -1899” | с. Търнак | 1993 |

Дейността им е обезпечена с държавна субсидия. Средствата за читалищата се регулират и разпределят между читалищата от комисия, определена със заповед на кмета и по Механизъм, определен от Министерството на културата, като средствата се предоставят на читалищата за самостоятелно управление, съгласно чл.23, ал.1 от ЗНЧ. За 2021 г. държавната субсидия е била 459 360 лв. на база 40 щатни бройки по 11 484 лв. на бройка, а за 2022 год. е в размер на 494 940 лв.

Субсидираната численост за читалищата в Общината е 40 субсидирани бройки по 12 373,50 лв. на бройка. Спрямо 2021 г. стандартът за субсидирана бройка е завишен с 889,50 лв. Субсидията читалищата изразходват за заплати, осигуровки и разходи за издръжка.

Общинската субсидия за 2022 година в размер на 110 000 лв. е изразходва за закупуване на книги за библиотечния фонд, за художествена самодейност и за ремонт на покривната конструкция на НЧ „Съединение-1923“ с. Бърдарски геран. Освен чрез делегираните държавни средства, читалищата имат възможност да реализират собствени приходи от членски внос, рента, наеми за ползване на читалищно имущество, самодейни изяви, дарения, услуги, спечелени проекти и програми.

Българските читалища като традиционни, натоварени с доверие, общностно основани и самоуправляващи се местни организации, притежават изключителен потенциал за стимулиране на устойчиво регионално и местно развитие. Тяхната роля може да отиде далеч отвъд изграждането и съхраняването на местната културна идентичност. Чрез многообразието от продукти, услуги и инициативи в сферата на културата, информацията, образованието, социализацията и гражданското общество, те се превръщат в изключителен фактор за изграждане на общество на знанието, фактор за  развитие на даден регион, съдействат за повишаване на качеството на живот и субективното благополучие на своите общности и граждани.

1. **СТРАТЕГИЧЕСКИ ЦЕЛИ И ПРИОРИТЕТИ НА ГОДИШНАТА**

**ПРОГРАМА**

1. ОСНОВНА ЦЕЛ НА ПРОГРАМАТА

Настоящата Програмата цели запазването на читалищата като културни центрове за ресурсно осигуряване, превръщането им в място за достъп до информация и съвременни комуникации, запазване на читалищата като средища на поддържане и развитие на любителското изкуство, както и на ключови организации за осъществяване на регионални, местни и градски инициативи. Тя ще подпомогне организирането и реализацията на комплекс от дейности, както и оказване на съдействие за повишаване активността на читалищните ръководства , с цел създаване на благоприятна творческа среда за учене през целия живот за всички възрастови групи, ползващи услугите на народните читалища.

1. СТРАТЕГИЧЕСКИ ЦЕЛИ:

* Утвърждаване на читалищата като познато и привлекателно място за местната

общност;

* Социалното развитие и смекчаване на неравенствата;
* Създаване на практика на учене през целия живот, утвърждаване на икономиката

на знанието;

* Съхраняване и развитие на местната културна идентичност;
* Отключване на творческия дух на гражданите и общностите;
* Достъп до глобалните достижения на културата чрез различни форми –

фестивали,  културни изложения, събори и др.;

* Място за зараждане на културните и творческите индустрии като потенциал

за икономическо развитие и работни места;

* Читалището като средище и модел за културно многообразие;
* Подкрепа и развитие на фестивалите на любителското изкуство.

1. ПРИОРИТЕТИ:

* Насърчаване и подкрепа на читалищата в Община Бяла Слатина за

осъществяване на основните им дейности и приложението на съвременни форми на работа, придаващи съвременна визия на читалищната дейност;

* Съхраняване и разпространение на българските традиции и обичаи, песни и

танци, вкл. местния фолклор;

* Представяне на привлекателни форми за опознаване на миналото, традициите и

културните постижения;

* Събиране и разпространяване на знания за родния край;
* Съхраняване и развитие на любителското художествено творчество и привличане

на млади хора като важен фактор за насърчаване на социалната промяна;

* Разширяване обхвата на дейността на читалищата в обществено значими сфери;
* Превръщане на читалището в общодостъпен център за библиотечно и

информационно осигуряване чрез ускорено навлизане на информационните технологии.

* Формиране на читалището като място за общуване и контакти, дарителски

акции, културна и социална интеграция, включително и на хора в риск, в неравностойно положение, етнически общности и др.

* Укрепване на читалищната дейност в сътрудничество и партньорство с

общината, с културните и образователните институции, с представители на бизнеса и НПО за реализиране на съвместни програми и проекти.

* Подобряване условията за развитие на художествената самодейност;
* Развитие и поддържане на читалищната материално-техническа база.

1. Дейности, допринасящи за постигане на целите и приоритетите

За постигане на заложените цели читалищата планират и извършват разнообразна дейност като:

* поддържане на библиотека и информационни услуги;
* организиране на школи, ателиета, курсове, клубове;
* организиране на празненства, концерти, ритуали, чествания и други дейности, насочени към всички възрастови групи;
* развиване и подпомагане на любителското художествено творчество;
* работа по проекти;
* подпомагане на местните инициативи.

1. **ОСНОВНИ ДЕЙНОСТИ**
2. БИБЛИОТЕЧНА ДЕЙНОСТ.

Библиотечната дейност е една от основните функции на читалищата, свързана със събирането, обработването организирането, съхраняването и предоставянето за обществено ползване библиотечни и информационни услуги за населението. Библиотеките осигуряват свободен достъп за своите читатели, като библиотекарите работят и за привличане на нови читатели сред младите хора, за създаване на трайни навици за четене и получаване на знания и умения. В рамките на тези дейности с помощта на различни методи и форми на работа (уреждане на кътове с литература, срещи с деца от детските градини и ученици, литературни четения и др.), се създават условия за пълноценно използване на библиотечния фонд. С навлизането на информационните технологии компютрите стават все по-необходими в ежедневната работа. Достъпът до информация, знания, комуникация и учене през целия живот се налага в последно време с предоставянето на компютърни и интернет услуги.

## Основните задачи и усилия и през 2023 г. ще бъдат насочени към:

превръщането и утвърждаването на библиотеките в информационно-образователни центрове за хората от различни възрасти;

попълване и обогатяване на библиотечните фондове с нови и интересни заглавия от различни области на знанието;

* провеждане на срещи с творци и литературни четения;
* с разработването на проекти и включването в различни програми се търсят възможности за набавяне на нови книги за попълване на библиотечните колекции, закупуване на компютри за създаване на информационен център.

**Основната стратегическа цел** на читалищните библиотеки за обхващане на възможно

най-широк кръг от млади хора, които да бъдат приобщени към групата на четящите и ползващите услугите на библиотеките ще продължи своето действие през 2023 г.

### С оглед на поставената цел, дейностите ще се съсредоточат в :

* редовно обновяване на библиотечните фондове с цел по-пълноценно задоволяване на читателските потребности;
* прочистване на библиотечните фондовете от остарели по съдържание и физически изхабени книги, съгласно Наредбата за опазване на библиотечните фондове.
* популяризиране на книгата и четенето на хартиен носител, включване на библиотеките в седмицата на детската книга и изкуствата за деца, разширяване на инициативата „Маратон на четенето“ в кампанията „Голямото четене”.
* извършване на краеведска дейност, приобщаване на деца и възрастни към изследване историята на селищата
* редовно водене и поддържане на библиотечната документация съгласно изискванията на ЗОБ (Закон за обществените библиотеки) .
* интернет услуги в малките населени места.
* организиране на срещи с автори - на живо и онлайн.
* участия във обучения и срещи за обмяна на опит.

1. РАЗВИТИЕ НА ЛЮБИТЕЛСКОТО ХУДОЖЕСТВЕНО ТВОРЧЕСТВО

В изграждането на художествената продукция и нейното осъществяване участват много любители на различните видове изкуства – деца, младежи и възрастни, които според своите предпочитания осмислят свободното си време и същевременно създават културен продукт, който се представя в градски, общински, регионални и национални и събития. Художествените изяви на сцената са важна част при формирането на културното пространство в обществото.

Традиционно читалищата в община Бяла Слатина са основното място за развитие на любителското творчество. В тях съществуват и развиват дейност различни по своя обхват любителски формации, самодейни състави, групи за автентичен български фолклор, танцови формации, вокални групи, ателиета.

Важно място в културния живот заемат утвърдените културни традиции и обменът на културни продукти и идеи. .Ежегодните културни прояви и традиционни празници спомагат за изява на постоянно действащите групи и индивидуални изпълнители, за приемствеността между поколенията, обмяна на добри практики, тъй като те са предназначени за всяка възрастова група и се проявяват във всички сфери на изкуството.

1. КУЛТУРНО-ПРОСВЕТНА ДЕЙНОСТ

Читалищата заемат неминуемо основно място в културния живот на общината, задоволявайки потребностите на населението от култура и духовен живот. Ежегодно организират прояви по различни поводи, чествания, годишнини от местен и национален характер. За реализирането на инициативите се търси подкрепата на училищните ръководства и местните организации, с които се работи на добро ниво. Читалищата имат традиции в работата си с децата, младите хора и възрастните и това ще продължи с цел разнообразяване на техния живот.

Създаването на културните календари с разнообразни мероприятия спомага за привличане на малки и големи хора от общността. Затова в културния календар на читалищата за 2023 г. са включени инициативи и прояви, чиито организатори и участници са самите читалища, както и прояви, в които Общината се явява като партньор.

1. РАБОТА ПО ПРОЕКТИ

За да продължи да се развива културния живот в Общината е необходимо координирано сътрудничество между културните институти и използване възможността за кандидатстване по различни програми с проекти за финансиране на дейностите им. С тяхна помощ читалищата ще допринесат за задоволяване на определени обществени потребности. Това е възможност за всяко едно читалище да реализира своя идея чрез осигуряване на алтернативно финансиране. Общината е партньор и винаги ще подпомага техните усилия в тази насока.

1. **МАТЕРИАЛНО - ТЕХНИЧЕСКА БАЗА**

Материално– техническата база в различните читалища е различна. Малка част от читалищата са ремонтирани, по- голяма част са на сравнително добро ниво. Сградният фонд се поддържа доколкото позволяват финансовите възможности на съответното читалище. Със съдействието на община Бяла Слатина се осигуряват общинско и проектно финансиране за обновяване или ремонт на читалищата и закупуване на техника.

И през 2023 г. при възможност ще продължи последователната политика за поддръжка и ремонт на сградите. Основна цел ще бъде предвидените средства да бъдат разходвани максимално ефективно там, където са най-необходими. Наред с това читалищните ръководства ще бъдат насърчавани и подпомагани самостоятелно да търсят и привличат проектно финансиране за материалните нужди на читалището.

1. **ФИНАНСИРАНЕ**

Читалищата набират средства от членски внос, културно-просветна дейност,

субсидии от държавния и общинския бюджет, наеми, дарения и други приходи. Субсидиите на читалищата се разпределят при строго спазване на Закона за народните читалища и изработения от Министерството на културата и съгласуван с Министерството на финансите и Националното сдружение на общините в Република България „Механизъм за разпределяне на общинската субсидия за читалищата”.

Финансирането със средства от бюджета на Община Бяла Слатина се извършва съгласно Решение на Общински съвет – Бяла Слатина и се разпределя от Комисия, назначена със заповед на Кмета на община Бяла Слатина.

Читалищата водят финансово-счетоводната отчетност, съобразена със законовите норми.

Читалищните настоятелства изготвят годишен отчет за приходите и разходите, който се приема от Общото събрание. Отчетите за изразходваните от бюджета средства се представят в общината. Съгласно чл.26а, ал.4 и ал.5 от Закона за народните читалища председателите на читалищата представят ежегодно до 31 март пред кмета на общината и Общинския съвет доклад за осъществените читалищни дейности в изпълнение на годишната програмата и за изразходваните от бюджета средства през предходната година. Докладите на читалищата на територията на общината се обсъждат от Общинския съвет на първото открито заседание след 31 март с участието на представителите на народните читалища - вносители на докладите.

### Основни задачи и мерки, целящи увеличаване на бюджетите на читалищата:

* Увеличаване броя на читателите и събраните такси;
* Увеличаване броя на членовете на читалището;
* Дарения и спонсорства;
* Разработване на проекти и участие в програми;
* Разработване на културни продукти за самодейните колективи, които да носят допълнително финансиране за читалищната дейност;
* Развиване на допълнителна стопанска дейност в съответствие с действащото законодателство.

1. **АКЦЕНТИ В ДЕЙНОСТТА НА ЧИТАЛИЩАТА ПРЕЗ 2023 Г.**

* 100 години от създаването на НЧ „Съединение 1923” с. Бърдарски геран;
* 125 години от създаването на НЧ „Напредък 1898“ с. Търнава
* Обогатяване на библиотечния фонд на читалищата чрез покупки и дарения;
* Културни и информационни библиотечни събития за повишаване на потребителския интерес
* Съвместна дейност с общинските детски градини и училища, с НПО;
* Съхраняване и развитие на любителското художествено творчество;
* Работа по проекти:

НЧ „Развитие-1892“ гр. Бяла Слатина - проект „Вълшебното килимче“

НЧ „Васил Левски -1899” – проект „Театърът е магия“

1. **КАЛЕНДАР НА ДЕЙНОСТИТЕ**

Календарът за културните, религиозните и спортни празници в Община Бяла Слатина през 2023 г., организирани от народните читалища, е неразделна част от Годишната програма за развитие на читалищната дейност в Община Бяла Слатина за 2023 г. Календарът е отворен и може да бъде допълван.

1. **ИНДИКАТОРИ ЗА ОЦЕНКА ИЗПЪЛНЕНИЕТО НА НАСТОЯЩАТА**

**ПРОГРАМАТА**

Оценката за изпълнение на програмата ще се извършва въз основа на:

* брой нови книги;
* брой читатели;
* брой предоставени компютърни и интернет услуги;
* брой проведени празненства, концерти, чествания;
* брой организирани школи, ателиета, клубове, курсове, групи;
* брой участници в организираните школи, ателиета, клубове, курсове, групи;
* брой участия в местни, регионални, национални празници и конкурси и награди.

1. **КОНТРОЛ ПО ИЗПЪЛНЕНИЕ НА ПРОГРАМАТА**

Контролът за изпълнение на Програмата ще се осъществява от Общински съвет Бяла Слатина. Докладите от председателите на читалищата за осъществените читалищни дейности през 2023 г. ще се обсъждат на заседание на Общински съвет след 31.03.2024 г. с участието на представителите на народните читалища.

1. **ЗАКЛЮЧИТЕЛНА ЧАСТ**

Изпълнението на Годишната програмата за развитие на читалищната дейност през

2023 година ще даде възможност за реализиране на набелязаните цели, задачите и основните дейности. Успешното им изпълнение ще спомогне за опазването и съхраняването на културно-историческото наследство във времето на глобализация и за утвърждаване на празници, даващи възможност за удовлетворяване нуждите на бъдещите поколения да се запознаят с миналото на родния край.

Подпомагането и развитието на любителското художествено творчество ще стимулира младите хора и талантливите дарования.

Уреждането и поддържането на библиотечните колекции ще подпомогне образователния процес в малките населени места с получаване на нови знания.

Реализирането на инициативи и проекти ще допринесе както за обогатяване на културния живот, така и засилване ролята на читалището като доброволческа организация за подпомагане на бедни и хора в неравностойно положение, особено във време на пандемия.

Изпълнението на тази Програма ще има съществен принос за постигане на интегриран подход за развитие на образованието, културата и продължаване превръщането на народните читалища не само в духовни, но и в съвременни информационни центрове и в място за реализиране на социални проекти, свързани с дарителски кампании и добротворчески инициативи.

**Забележка:** Програмата за развитие на читалищната дейност е разработена и изготвена въз основа на внесените от председателите на народните читалища до кмета на Общината предложения.

Програмата е отворена за допълнения. Тя визира най-общите положения, залегнали в дейността на отделните читалища.

Програмата е приета с Решение № 810 от Протокол № 40 / 30.11.2022 на Общински съвет Бяла Слатина.

**ОБЩИНА БЯЛА СЛАТИНА**

**КАЛЕНДАРЕН ПЛАН НА КУЛТУРНИТЕ, РЕЛИГИОЗНИТЕ И СПОРТНИ ПРАЗНИЦИ**

**В ОБЩИНА БЯЛА СЛАТИНА ПРЕЗ 2023 ГОДИНА-АКЦЕНТИ**

М. ЯНУАРИ

* Йордановден- ритуал по хвърляне на кръста
* Бабинден, пресъздаване на ритуала бабуване
* 85 г. от рождението на Владимир Висоцки
* 175 г. от рождението на Христо Ботев / 1848 – 1876/

М. ФЕВРУАРИ

* Празник на виното и любовта
* Ден на пчеларите, градинарите и овощарите
* 150 г. от Обесването на Васил Левски
* Карнавален фестивал „ Фършанги“

М. МАРТ

* Баба Марта- традиционен български обичай
* Ден любителското творчество и празник на самодееца
* Национален празник на Република България- церемония по издигане на националния флаг
* Международен ден на жената
* Световен ден на поезията
* Първа пролет

М. АПРИЛ

* Фотоконкурс за деца „ Природата и аз“
* Великденски празници
* Седмица на детската книга-маратон на четенето
* Общински фестивал на детската песен „ Златно петле“

М. МАЙ

* Празничен концерт по случай Деня на Европа
* Майски културни празници. Театрални постановки, концерти, изложби
* Професионален празник на българския библиотекар- ден на отворените врати
* Общинска асамблея на детското и ученическо творчество
* 24 май- ден на светите братя Кирил и Методий, на българската азбука, просвета и култура и на славянската книжовност
* Фестивал на детския куклен театър

М. ЮНИ

* Международен ден на детето
* Тържествено отбелязване на 2 юни- денят на Ботев и загиналите за свободата на България
* „Еньовден“
* Летни занимания

М. ЮЛИ

* 146 г. от рождението на Елин Пелин- прочит на приказки от деца, участници в летните занимания
* Общински фолклорен фестивал „Ехо от Търнак“
* Международен ден на приятелството

М. АВГУСТ

* Летни занимания с деца
* Национален фолклорен фестивал „Ехо в родния край- Георги Горелски“

М. СЕПТЕМВРИ

* Фолклорен фестивал „Тъпан бие, хоро се вие, Буковец се весели българското да съхрани“
* Ден на независимостта на България
* „Съединението прави силата“
* Панаирните дни 2023 г.
* 100 г. от Септемврийското въстание

М. ОКТОМВРИ

* Отбелязване на международния ден на поезията и музиката
* Ден на възрастните хора
* Общински фестивал на шлагерната песен “Цепелина“.

М. НОЕМВРИ

* Ден на народните будители
* Ден на християнското семейство

М. ДЕКЕМВРИ

* 129 г. от рождението на Николай Хрелков
* Коледни и новогодишни празници

ВОДИЛ ПРОТОКОЛА: ПРЕДСЕДАТЕЛ НА:

ОБЩИНСКИЯ СЪВЕТ

/Н. Петрова/ /В. Борисова/